b'\n_START_ARTICLE_\n\xc5\xa0ventojo Kry\xc5\xbeiaus bazilika\n_START_PARAGRAPH_\n\xc5\xa0ventojo Kry\xc5\xbeiaus bazilika (it. Basilica di Santa Croce)  \xe2\x80\x93 yra pranci\xc5\xa1kon\xc5\xb3 ba\xc5\xbeny\xc4\x8dia-bazilika  Florencijos mieste, Italijoje. Bazilika pagars\xc4\x97jusi daugeliu joje palaidot\xc5\xb3 \xc5\xbeymi\xc5\xb3 ital\xc5\xb3, kaip Mikeland\xc5\xbeelas, Galil\xc4\x97jas Galil\xc4\x97jus ir kt., d\xc4\x97l ko praminta \xe2\x80\x9eItalijos \xc5\xa1lovi\xc5\xb3 \xc5\xa1ventove\xe2\x80\x9c, \xe2\x80\x9eItalijos Panteonu\xe2\x80\x9c. \xc4\xae\xc4\x97jimas \xc4\xaf bazilikos muziej\xc5\xb3 mokamas.\n_START_SECTION_\nIstorija\n_START_PARAGRAPH_\nManoma, kad toje vietoje buvo pranci\xc5\xa1kon\xc5\xb3 \xc5\xa1ventykl\xc4\x97l\xc4\x97 nuo 1210-\xc5\xb3j\xc5\xb3. Es\xc4\x85 prie jos atsiradimo i\xc5\xa1tak\xc5\xb3 stov\xc4\x97jo pats \xc5\xa0v. Pranci\xc5\xa1kus Asy\xc5\xbeietis. 1294 m. prasid\xc4\x97jo bazilikos pastatymas toje vietoje, tradici\xc5\xa1kai manoma, kad pagal architekto Arnolfo di Cambio projekt\xc4\x85. Joje dirbo architektas Filipas Bruneleskis, kuris suprojektavo Pazzi koply\xc4\x8di\xc4\x85. Bazilika pa\xc5\xa1ventinta 1444 m. popie\xc5\xbeiaus Eugenijaus IV-ojo. Bazilika yra gotikinio stiliaus ir laikoma did\xc5\xbeiausia pranci\xc5\xa1kon\xc5\xb3 ba\xc5\xbeny\xc4\x8dia pasaulyje._NEWLINE_Per jos suk\xc5\xabrimo laikotarp\xc4\xaf bazilikoje dirbo daug \xc5\xbeymi\xc5\xb3 Florencijos meninink\xc5\xb3. Po 1560 m. pagal Giorgio Vasari projektus buvo perstatomos vidin\xc4\x97s bazilikos dalys, d\xc4\x97l ko dalis altori\xc5\xb3 ir dekoracij\xc5\xb3 pra\xc5\xbeuvo. Kita vertus, bazilika buvo papildyta XVI am\xc5\xbeiaus manieristiniais k\xc5\xabriniais. 1842 m. perstatyta varpin\xc4\x97, o 1863 m. baigtas neogotikinio stiliaus fasadas, kur\xc4\xaf suk\xc5\xabr\xc4\x97 Niccolo Matas. V\xc4\x97liau jis buvo palaidotas bazilikos portike, o ne pa\xc4\x8dioje bazilikoje d\xc4\x97l to, kad buvo \xc5\xbeyd\xc5\xb3 kilm\xc4\x97s._NEWLINE_1866 m. ba\xc5\xbeny\xc4\x8di\xc4\x85 per\xc4\x97m\xc4\x97 valstyb\xc4\x97. Joje \xc4\xafkurtas muziejus. Svarbiausia ekspozicijos dalis yra refektoriume. 1966 m. \xc4\xafvyk\xc4\x99s Arno up\xc4\x97s katastrofinis potvynis u\xc5\xbetvind\xc4\x97 bazilik\xc4\x85. Nukent\xc4\x97jo ir meno darbai, tarp kuri\xc5\xb3 garsiausias \xe2\x88\x92 viduram\xc5\xbei\xc5\xb3 menininko \xc4\x8cimabuj\xc4\x97s krucifiksas.\n_START_SECTION_\nBazilikos apra\xc5\xa1ymas\n_START_PARAGRAPH_\nBazilika yra T formos kry\xc5\xbeiaus i\xc5\xa1planavimo, vidinis ilgis apie 115 m, jos \xc5\xa1onin\xc4\x97se navose yra daugyb\xc4\x97 koply\xc4\x8di\xc5\xb3, skirt\xc5\xb3 Florencijos aristokrat\xc5\xb3 \xc5\xa1eimoms, kurios finansavo bazilikos pastatym\xc4\x85. Ba\xc5\xbeny\xc4\x8dioje yra gausu florentieti\xc5\xa1ko meno, daugiausia D\xc5\xbeoto ir jo pasek\xc4\x97j\xc5\xb3 darb\xc5\xb3. Dailininkai, kurie joje reprezentuoti: D\xc5\xbeotas, Cimabue, Taddeo Gaddi, Agnolo Gaddi, Donatelas, Domenico Veneziano, Antonio Canova, Bernardo Rossellino, Antonio Rossellino ir kt._NEWLINE_Bazilika visame pasaulyje garsi joje palaidotais \xc5\xbeymiais \xc5\xbemon\xc4\x97mis, tarp kuri\xc5\xb3: Mikeland\xc5\xbeelas, Galil\xc4\x97jus, D\xc5\xbeoakinas Rosinis, Lorencas Gibertis, Nikola Makiavelis ir kt. Ba\xc5\xbeny\xc4\x8dioje yra daugiau nei 270 kap\xc5\xb3, kai kurie, pvz., Taddeo Gaddi, neidentifikuoti. Prie bazilikos yra monumentas Dantei, nors poetas palaidotas kitur._NEWLINE_I\xc5\xa1 lietuvi\xc5\xb3 bazilikos Kastelani\xc5\xb3 koply\xc4\x8dioje palaidotas kompozitorius ir LDK politinis veik\xc4\x97jas, kunigaik\xc5\xa1tis Mykolas Kleopas Oginskis.'